送周架閣以浙東提幹歸平江
作者：魏了翁
朝代：宋

paragraphs: 共惟仁義心，無賢愚聖狂。
紛紛萬弓箭，獨以寸鐵當。
毫氂有不察，居然失其鄉。
察則我固有，而失豈真亡。
周君海內秀，清姿競球琅。
牛刀十九年，猶顧善而藏。
用世無內外，意行獨安詳。
乃知旦晝物，特爲弱者彊。
許時京塵中，解后兩匆忙。
前日同李郭，它日盟范張。
豈謂客逢客，乃或得相羊。
此道日寥落，此意誰平章。
爲人作生活，悠悠老扶桑。
勉哉迪嘉猷，歲晚垂令芳。
我亦從此去，後會丘之陽。